CELEX: 32020R0571
Language: ro
Date: 2020-04-24 00:00:00
Title: Regulamentul de punere în aplicare (UE) 2020/571 al Comisiei din 24 aprilie 2020 de modificare a Regulamentului de punere în aplicare (UE) 2019/1198 de instituire a unei taxe antidumping definitive la importurile de articole de masă și articole de bucătărie din ceramică originare din Republica Populară Chineză, astfel cum a fost modificat prin Regulamentul de punere în aplicare (UE) 2019/2131, și privind rambursarea taxelor colectate

27.4.2020   
               
               
                  RO
               
               
                  Jurnalul Oficial al Uniunii Europene
               
               
                  L 132/7
               
            
         REGULAMENTUL DE PUNERE ÎN APLICARE (UE) 2020/571 AL COMISIEI
         din 24 aprilie 2020
         de modificare a Regulamentului de punere în aplicare (UE) 2019/1198 de instituire a unei taxe antidumping definitive la importurile de articole de masă și articole de bucătărie din ceramică originare din Republica Populară Chineză, astfel cum a fost modificat prin Regulamentul de punere în aplicare (UE) 2019/2131, și privind rambursarea taxelor colectate
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) („regulamentul de bază”), în special articolul 14 alineatul (1),
         întrucât:
         A.   PROCEDURA
         
         
                     (1)
                  
                  
                     Prin Regulamentul de punere în aplicare (UE) nr. 412/2013 al Consiliului (2) au fost instituite taxe antidumping definitive la importurile de articole de masă și articole de bucătărie din ceramică originare din Republica Populară Chineză. În urma unei anchete de reexaminare în perspectiva expirării măsurilor efectuate în temeiul articolului 11 alineatul (2) din regulamentul de bază, Comisia a prelungit măsurile prin Regulamentul de punere în aplicare (UE) 2019/1198 al Comisiei (3) („măsurile în vigoare”). Ulterior, în urma unei anchete antieludare, Comisia a decis, prin Regulamentul de punere în aplicare (UE) 2019/2131 al Comisiei (4), să impună nivelul taxei de 36,1 % aplicabil „tuturor celorlalte societăți” în cazul mai multor societăți care anterior au beneficiat de un nivel individual al taxei antidumping de 17,9 % și să abroge codul adițional TARIC individual al acestora.
                  
               
                     (2)
                  
                  
                     Potrivit articolului 1 alineatul (2) din Regulamentul de punere în aplicare (UE) 2019/2131, codul adițional TARIC B632 care fusese atribuit societății Liling Jiaxing Ceramic Industrial Co., Ltd. („Jiaxing”) a fost înlocuit cu codul adițional TARIC B999. Comisia a abrogat codul adițional TARIC individual din cauza unei relații cu o altă societate, având codul adițional TARIC B610, despre care s-a constatat că este implicată în practici de eludare (5). În consecință, importurile de articole de masă și articole de bucătărie din ceramică fabricate de Jiaxing au fost supuse taxei de 36,1 %, aplicabile „tuturor celorlalte societăți”, începând de la intrarea în vigoare a Regulamentului de punere în aplicare (UE) 2019/2131. În urma publicării regulamentului, Jiaxing a susținut că nu a fost informată în mod corespunzător cu privire la intenția Comisiei de a modifica nivelul individual al taxei și de a o supune taxei aplicabile tuturor celorlalte societăți. Jiaxing a susținut că, din acest motiv, nu a fost în măsură să își exercite pe deplin și în mod efectiv dreptul la apărare. În plus, aceasta a prezentat dovezi că nu mai avea o relație cu societatea cu codul adițional TARIC B610.
                  
               
                     (3)
                  
                  
                     În această privință, Comisia a recunoscut că Jiaxing nu a fost în măsură să își exercite în mod efectiv dreptul la apărare și că nu exista nicio relație cu o altă societate cu privire la care s-a constatat că este implicată în practici de eludare. Prin urmare, rezultatul anchetei în ceea ce privește Jiaxing ar fi fost diferit dacă i s-ar fi oferit posibilitatea de a-și exercita pe deplin dreptul la apărare în cursul anchetei antieludare.
                  
               
                     (4)
                  
                  
                     În consecință, este necesar să se modifice Regulamentul de punere în aplicare (UE) 2019/1198, astfel cum a fost modificat prin Regulamentul de punere în aplicare (UE) 2019/2131, și să se reatribuie codul adițional TARIC B632 societății Liling Jiaxing Ceramic Industrial Co., Ltd., ale cărei importuri ar fi trebuit să fie supuse în continuare unui nivel al taxei de 17,9 %.
                  
               B.   APLICAREA RETROACTIVĂ
         
         
                     (5)
                  
                  
                     Importurile de la Jiaxing în Uniune au fost supuse unui nivel al taxei de 36,1 % de la 13 decembrie 2019, data intrării în vigoare a Regulamentului de punere în aplicare (UE) 2019/2131 de modificare a Regulamentului de punere în aplicare (UE) 2019/1198. Așa cum se explică în considerentele 3 și 4 de mai sus, aceste importuri ar fi fost supuse unui nivel al taxei de 17,9 % dacă Jiaxing ar fi fost în măsură să își exercite în mod efectiv drepturile. Prin urmare, se consideră că este adecvată aplicarea retroactivă, de la data intrării în vigoare a Regulamentului de punere în aplicare (UE) 2019/2131, a codului adițional TARIC B632, supus unui nivel al taxei de 17,9 %, societății Liling Jiaxing Ceramic Industrial Co., Ltd.
                  
               
                     (6)
                  
                  
                     În consecință, cuantumul taxelor definitive plătite pentru importurile de la Jiaxing în temeiul Regulamentului de punere în aplicare (UE) 2019/1198, astfel cum a fost modificat prin Regulamentul de punere în aplicare (UE) 2019/2131, peste nivelul taxei de 17,9 % trebuie rambursat sau remis.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul comitetului instituit în temeiul articolului 15 alineatul (1) din Regulamentul (UE) 2016/1036,
                  
               ADOPTĂ PREZENTUL REGULAMENT:
         
            Articolul 1
            În anexa I la Regulamentul de punere în aplicare (UE) 2019/1198, astfel cum a fost modificat prin Regulamentul de punere în aplicare (UE) 2019/2131, următoarea societate este reintrodusă pe lista producătorilor-exportatori chinezi cooperanți, neincluși în eșantion:
            
               
                           Societate
                        
                        
                           Cod adițional
                           TARIC
                        
                     
                           „Liling Jiaxing Ceramic Industrial Co., Ltd.
                        
                        
                           B632”
                        
                     
         
         
            Articolul 2
            Cuantumul taxelor definitive plătite în temeiul Regulamentului de punere în aplicare (UE) 2019/1198 care depășește taxa antidumping definitivă stabilită la articolul 1 se rambursează sau se remite.
            Rambursarea sau remiterea se solicită autorităților vamale naționale în conformitate cu legislația vamală aplicabilă, în termenul prevăzut la articolul 121 din Regulamentul (UE) nr. 952/2013 al Parlamentului European și al Consiliului (6).
            În cazul rambursării unei sume, rata dobânzii aplicabilă ar trebui să fie rata aplicată de Banca Centrală Europeană principalelor sale operațiuni de refinanțare, publicată în seria C a Jurnalului Oficial al Uniunii Europene în prima zi calendaristică a fiecărei luni.
         
         
            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică retroactiv de la 13 decembrie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 aprilie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 176, 30.6.2016, p. 21.
         
            (2)  JO L 131, 15.5.2013, p. 1.
         
            (3)  JO L 189, 15.7.2019, p. 8.
         
            (4)  JO L 321, 12.12.2019, p. 139.
         
            (5)  Regulamentul (UE) 2019/2131, considerentele 20 și 21.
         
            (6)  JO L 269, 10.10.2013, p. 1.